Lintuinfluenssarokote on tarjolla suurentuneen tartuntariskin omaaville – rokotukset heinäkuussa

THL on yhteistyössä Ruokaviraston kanssa laatinut suosituksen lintuinfluenssarokotuksen kohderyhmistä. Rokotetta tarjotaan niille 18 vuotta täyttäneille, joilla on työnsä tai muun olosuhteen vuoksi suurentunut riski saada lintuinfluenssatartunta. Tällaisia ovat:

turkistarhoilla turkiseläimiin kosketuksissa olevat henkilöt

siipikarjan parissa työskentelevät, jotka ovat kosketuksissa siipikarjaan, pois lukien teurastamoiden työntekijät

sairaiden tai kuolleiden lintujen tai muiden eläinten käsittelyyn ja hävittämiseen tai tilojen puhdistamiseen osallistuvat henkilöt, kuten eläinperäisten sivutuotteiden käsittelylaitoksissa työskentelevät

lintujen rengastajat

luonnonvaraisia lintuja hoitavissa lintuhoitoloissa työskentelevät

kotieläinpihojen ja lintutarhojen työntekijät

virkaeläinlääkärit

laboratoriotyöntekijät, jotka käsittelevät lintuinfluenssavirusta tai sitä mahdollisesti sisältäviä näytteitä

epäillyn tai varmistetun lintuinfluenssatapauksen lähikontaktit, jos ihmistapauksia ilmenisi.

Lintuinfluenssarokotuksilla pyritään suojaamaan lintuinfluenssan tartuntariskissä olevia viruksen aiheuttamalta vakavalta taudilta sekä estämään tilanne, jossa lintuinfluenssavirus tarttuisi ihmiseen samaan aikaan kausi-influenssaviruksen kanssa, mikä voisi mahdollistaa uuden virustyypin synnyn.

Rokotukset ajanvarauksella Armilan ja Honkaharjun hyvinvointiasemilla heinäkuussa

Ajan lintuinfluenssarokotukseen saat soittamalla arkisin klo 7–20 puh. 05 352 7260.

Rokotuspäiviksi on varattu

Honkaharjun hyvinvointiasemalla keskiviikko 17.7. ja keskiviikko 24.7.

Armilan hyvinvointiasemalla torstai 18.7. ja torstai 25.7.

Rokotussarjaan kuuluu kaksi annosta. Ensimmäisen rokotuksen yhteydessä varataan toisen rokotusannoksen rokotusaika, joka on aikaisintaan kolmen (3) viikon kuluttua ensimmäisen annoksen jälkeen. Rokotusväli voi kuitenkin olla pidempikin.

– Aikuisten, jotka työn tai harrastusten vuoksi ovat läheisessä kontaktissa lintuihin, on hyvä suojautua lintuinfluenssalta rokotuksella. Näin voidaan tehokkaasti estää sekä vakavien tautimuotojen että ihmisestä toiseen tarttuvien virusmuutosten kehittymistä, kertoo Etelä-Karjalan hyvinvointialueen tartuntataudeista vastaava lääkäri Sami Raasakka.

Suomessa ei toistaiseksi yhtään ihmisen lintuinfluenssatartuntaa

Lintuinfluenssatilanne Suomessa rauhallinen eikä Suomessa ei ole toistaiseksi todettu yhtään ihmisen lintuinfluenssatartuntaa. Lintuinfluenssavirus tarttuu heikosti ihmiseen, ja tartuntatapauksia todetaan ylipäätään hyvin harvoin. On kuitenkin mahdollista, että ihminen saa tartunnan infektoituneesta linnusta tai linnun ulosteella saastuneesta materiaalista tai ympäristöstä.

Myös ihmisen kausi-influenssavirukset ovat alkujaan lintuperäisiä influenssa A-viruksia, jotka ovat ajan saatossa muuntautuneet ja sopeutuneet ihmisväestöön.

H5N1-alatyypin lintuinfluenssavirus, joka on viime vuosina aiheuttanut tautia myös Suomessa luonnonvaraisissa ja tarhatuista eläimissä, on yhdistetty myös vakaviin tai kuolemaan johtaneisiin tautitapauksiin ihmisessä.

Lisätietoja

Sami Raasakka, tartuntataudeista vastaava lääkäri, puh. 040 651 1594, sami.raasakka@ekhva.fi

Aiheesta lisää

THL:n tiedote 25.6.2024: Lintuinfluenssarokotukset alkavat – rokotetta tarjotaan niille, joilla on suurentunut riski saada tartunta - THL